Document ID: 32007D0812

DEĊIŻJONI TAL-KUMISSJONI
tat-28 ta’ Novembru 2007
dwar l-allokazzjoni ta’ tlett ijiem addizzjonali fuq il-baħar lill-Olanda għal programm imtejjeb għall-kopertura bl-osservaturi skond l-Anness IIA tar-Regolament tal-Kunsill (KE) Nru 41/2007
(notifikata taħt id-dokument numru C(2007) 5711)
(It-test Olandiż biss huwa awtentiku)
(2007/812/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 41/2007 tal-21 ta’ Diċembru 2006 li jistabbilixxi għall-2007 l-opportunitajiet ta’ sajd u l-kundizzjonijiet assoċjati magħhom għal ċerti stokkijiet [ħażniet] ta’ ħut u gruppi ta’ stokkijiet ta’ ħut, applikabbli fl-ilmijiet tal-Komunità u, għal bastimenti Komunitarji, f’ilmijiet fejn huma meħtieġa limiti ta’ qbid (1), u b’mod partikolari il-punti 11.1 u 11.3 ta’ l-Anness IIA tiegħu,
Billi:
(1)
Ir-Regolament (KE) Nru 41/2007 jistabbilixxi l-opportunitajiet tas-sajd għas-sena 2007, għal ċerti ħażniet (stokkijiet) ta’ ħut u gruppi ta’ ħażniet ta’ ħut, u l-kundizzjonijiet assoċjati li taħthom jistgħu jintużaw tali opportunitajiet tas-sajd.
(2)
L-Anness IIA tar-Regolament (KE) Nru 41/2007 jispeċifika l-għadd massimu ta’ jiem fis-sena li fih bastiment tas-sajd Komunitarju jista’ jkun preżenti fi kwalunkwe waħda miż-żoni ġeografiċi definiti fil-punt 2.1 ta’ dak l-Anness filwaqt li jkollu abbord kwalunkwe rkaptu msemmi fil-punt 4.1 ta’ l-Anness imsemmi.
(3)
L-Anness IIA jippermetti li l-Kummissjoni talloka tlett ijiem addizzjonali fuq il-baħar li fihom bastiment jista’ jkun preżenti f’dawk iż-żoni filwaqt li jġorr abbord kwalunkwe rkaptu msemmi fil-punt 4.1 ta’ l-Anness abbażi ta’ programm imtejjeb għall-kopertura bl-osservaturi bi sħab bejn ix-xjenzjati u l-industrija tas-sajd.
(4)
Fl-20 ta’ Lulju 2007, l-Olanda ppreżentat programm imtejjeb għall-kopertura bl-osservaturi bi sħab bejn ix-xjenzjati u l-industrija tas-sajd lill-Kummissjoni.
(5)
L-interess fi programm bħal dan, li jkun komplementari għall-obbligi stipulati fir-Regolament tal-Kunsill (KE) Nru 1543/2000 tad-29 ta’ Ġunju 2000 li jistabbilixxi struttura Komunitarja għall-ġbir u l-ġestjoni tad-data meħtieġa għat-twettiq tal-politika komuni tas-sajd (2), ġie kkonfermat mill-Kumitat Xjentifiku, Tekniku u Ekonomiku għas-Sajd wara konsultazzjoni, kif ipprovdut fil-punt 11.3 ta’ l-Anness II A tar-Regolament (KE) Nru 41/2007.
(6)
Fid-dawl tal-programm li tressaq fl-20 ta’ Lulju 2007, tlett ijiem addizzjonali fuq il-baħar għandhom jiġu allokati lill-Olanda għall-perjodu bejn l-1 ta’ Frar 2007 u l-31 ta’ Jannar 2008 għall-bastimenti involuti fil-programm imtejjeb għall-kopertura bl-osservaturi li tressaq.
(7)
Il-miżuri pprovduti f’din id-Deċiżjoni huma konformi ma’ l-opinjoni tal-Kumitat għas-Sajd u l-Akkwakultura,
ADOTTAT DIN ID-DEĊIŻJONI:
Artikolu 1
Għall-bastimenti li jtajru l-bandiera ta’ l-Olanda li huma involuti fil-programm imtejjeb għall-kopertura bl-osservaturi, mressaq lill-Kummissjoni fl-20 ta’ Lulju 2007, l-għadd massimu ta’ jiem li fihom bastimenti bħal dawn jistgħu jkunu preżenti fi kwalunkwe waħda miż-żoni ġeografiċi ddefiniti fil-punt 2.1 ta’ l-Anness IIA tar-Regolament (KE) Nru 41/2007, kif muri fit-Tabella I ta’ dak l-Anness, għandhom jiżdiedu bi tlett ijiem addizzjonali għal bastimenti li jkollhom abbord l-irkaptu tas-sajd imsemmi fil-punt 4.1 ta’ dak l-Anness.
Artikolu 2
1. Sebat ijiem wara n-notifika ta’ din id-Deċiżjoni fil-Ġurnal Uffiċjali ta’ l-Unjoni Ewropea, l-Olanda għandha tressaq quddiem il-Kummissjoni, il-lista eżawrjenti ta’ bastimenti magħżula għall-pjanijiet ta’ teħid ta’ kampjuni li jkunu marbuta mal-programm imtejjeb għall-kopertura bl-osservaturi msemmija fl-Artikolu 1.
2. Huma biss il-bastimenti magħżula għal dawk il-pjanijiet ta’ teħid ta’ kampjuni, u li ħadu sehem sa l-aħħar fil-programm imtejjeb għall-kopertura bl-osservaturi msemmi fl-Artikolu 1, li għandhom jibbenefikaw mill-allokazzjoni ta’ tlett ijiem addizzjonali kif stipulat f’dak l-Artikolu.
Artikolu 3
Xahrejn wara t-tmiem tal-programm imtejjeb għall-kopertura bl-osservaturi msemmi fl-Artikolu 1, l-Olanda għandha tipprovdi rapport lill-Kummissjoni dwar ir-riżultati ta’ dak il-programm għall-ispeċijiet u ż-żoni li jkunu ġew koperti.
Artikolu 4
Din id-Deċiżjoni hija indirizzata lir-Renju ta’ l-Olanda.
Magħmula fi Brussell, 28 ta’ Novembru 2007.

Labels: 11
8
18
6